Uoči svečanog otvorenja Osnovne škole Pazdigrad u ponedjeljak u 11 sati kada će vrpcu prerezati gradonačelnik Andro Krstulović Opara, zavirili smo u unutrašnjost prve škole izgrađene u Splitu u neovisnoj Hrvatskoj.



U tijeku su danas bila zadnja uljepšavanja i generalna proba za svečanost otvorenja, a ono što je posebno zanimljivo je da je mnoštvo djece željelo ući u školu, prošetati kroz buduće učionice, razgledati svaki kantun dok su svi radnici odrađivali posljednje radnje.



- Nažalost, ispada da je svjetsko čudo dobiti školu - komentirao nam je vratar.



Da, a nakon četvrt stoljeća čekanja, i građanskog aktivizma koje je guralo gradnju, Split je dobio reprezentativnu školu, najmoderniju u Hrvatskoj, kažu gradski oci.



Prostire se na gotovo 7 tisuća kvadrata, ima 18 razreda, trodijelnu sportsku dvoranu s teleskopskim tribinama za koju su se arhitekti borili do posljednjeg daha da se ne odustane od prvotne zamisli, višenamjensku dvoranu, knjižnicu, vanjske terene...



Toliko je problema pratilo izgradnju škole, svakako je usporilo i neizglasavanje proračuna, ali evo, dočekale su je mlađe generacije.

Prema posljednjim brojkama, oko 300 djece će je pohađati i radit će u jednoj smjeni.



Ukupna vrijednost izgradnje škole iznosi 130 milijuna kuna, a samo zemljište je plaćeno 40 milijuna kuna. Grad je izdvojio 100 milijuna, resorno ministarstvo 30 milijuna kuna.



Osnovna škola Pazdigrad bilježi još jedan raritet, od ideje do realizacije nije se promijenio izgled. Poznavajući praksu u Splitu, gotovo svaki projekt doživi preinake, mahom zbog želja investitora.

Zapamtimo i imena arhitekata koji su pobijedili na javnom natječaju i iznijeli svoj rad do kraja: Mirela Bošnjak, Maja Furlan Zimmermann i Mirko Buvinić.



Arhitektica Bošnjak nam je danas kazala i kako se nada da će škola postati mjesto okupljanja i života u kvartu. Moderni kotari, izgrađeni nakon 90-ih ne predviđaju, nažalost, trgove, svaki je pedalj zabetoniran. Osmoljetka Pazdigrad bi mogla nadomjestiti taj nedostatak. Doslovce ima sve potrebno za unutarnje i vanjske aktivnosti.